2012.gada 7.decembrī Rīkojums Nr. 587

Rīgā (prot. Nr. 68 45.§)

Par atļauju Ģ.Kronbergam savienot amatus

1. Ministru kabinets (Brīvības bulvārī 36, Rīgā, LV-1520), izskatot vides aizsardzības un reģionālās attīstības ministra pārstāvja Ventspils brīvostas valdē Ģirta Kronberga 2012.gada 28.augusta iesniegumu ar lūgumu atļaut savienot Ventspils ostas valdes locekļa amatu ar valdes locekļa amatu sabiedrībā ar ierobežotu atbildību "Jaunā enerģija" (reģistrācijas Nr.42103035615), pilnvarojuma līgumu (prokūru) sabiedrībā ar ierobežotu atbildību "AS Jauna enerģija" (reģistrācijas Nr.42103051499), valdes locekļa amatu sabiedrībā ar ierobežotu atbildību "Pipeline expert" (reģistrācijas Nr.42103041791), pilnvarojuma līgumu (prokūru) sabiedrībā ar ierobežotu atbildību "Eko kubs" (reģistrācijas Nr.42103060650) un valdes locekļa amatu biedrībā "KBI" (reģistrācijas Nr.40008160776), konstatēja:

1.1. ar Ministru kabineta 2012.gada 12.jūlija rīkojumu Nr.330 "Par Ģ.Kronberga iecelšanu Ventspils ostas valdes locekļa amatā" Ģ.Kronbergs iecelts Ventspils ostas valdes locekļa amatā;

1.2. likuma "Par interešu konflikta novēršanu valsts amatpersonu darbībā" (turpmāk – likums) 4.panta 2.3daļā ir noteikts, ka par valsts amatpersonām ir uzskatāmas arī personas, kuras ieņem ostas valdes locekļa amatu;

1.3. saskaņā ar likuma 7.panta 5.1daļu likuma 4.panta 2.3daļā minētajām amatpersonām, kurām šajā pantā nav noteikti īpaši amatu savienošanas nosacījumi, ir atļauts savienot valsts amatpersonas amatu tikai ar:

1.3.1. amatu, kuru tās ieņem saskaņā ar likumu, Ministru kabineta noteikumiem un rīkojumiem;

1.3.2. amatu biedrībā vai nodibinājumā, politiskajā partijā, politisko partiju apvienībā vai reliģiskajā organizācijā;

1.3.3. pedagoga, zinātnieka, ārsta, profesionāla sportista un radošo darbu, kā arī dienestu Zemessardzē, ja likumā nav noteikts citādi;

1.3.4. citu amatu, uzņēmuma līguma vai pilnvarojuma izpildi, ja to savienošana nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā;

1.4. saskaņā ar likuma 8.1panta trešo daļu valsts amatpersona, kura vēlas savienot valsts amatpersonas amatu ar citu amatu (uzņēmuma līguma vai pilnvarojuma pildīšanu), un šāda amatu savienošana ir pieļaujama, saņemot likuma 7.panta 5.1daļas 4.punktā minētās amatpersonas (institūcijas) rakstveida atļauju, pirms amatu savienošanas (uzņēmuma līguma noslēgšanas vai pilnvarojuma uzņemšanās) uzsākšanas iesniedz minētajai amatpersonai (institūcijai) rakstveida lūgumu atļaut savienot valsts amatpersonas amatu ar citu amatu (uzņēmuma līguma vai pilnvarojuma izpildi);

1.5. Ģ.Kronbergs kopš iecelšanas Ventspils ostas valdē ieņem šā rīkojuma 1.punktā minētos amatus un pilda pilnvarojuma līgumus;

1.6. Ministru kabinets ir institūcija, kas saskaņā ar likuma 7.panta 5.1daļas 4.punktu ir kompetenta sniegt atļauju savienot Ventspils ostas valdes locekļa amatu ar citu amatu un pilnvarojuma izpildi;

1.7. saskaņā ar Ventspils brīvostas likuma 2.pantu Ventspils brīvosta ir izveidota, lai veicinātu Latvijas līdzdalību starptautiskajā tirdzniecībā, investīciju piesaisti, ražošanas un pakalpojumu attīstību, kā arī jaunu darba vietu radīšanu. Ventspils ostas valdes locekļa pienākumi ir noteikti likuma "Par ostām" 7.pantā un Ministru kabineta 2012.gada 29.maija noteikumu Nr.379 "Ventspils brīvostas pārvaldes nolikums" 33.punktā;

1.8. saskaņā ar Komercreģistrā reģistrēto informāciju:

1.8.1. sabiedrības ar ierobežotu atbildību "Jaunā enerģija" darbības joma ir profesionālie, zinātniskie un tehniskie pakalpojumi;

1.8.2. sabiedrības ar ierobežotu atbildību "AS Jauna enerģija" darbības joma ir citur neklasificētu universālu iekārtu ražošana;

1.8.3. sabiedrības ar ierobežotu atbildību "Pipeline expert" darbības joma ir kokmateriālu, būvmateriālu un sanitārtehnikas ierīču vairumtirdzniecība;

1.9. ievērojot Ģ.Kronberga sniegto informāciju, sabiedrība ar ierobežotu atbildību "Eko kubs" nodarbojas ar sadzīves un industriālo atkritumu prešu ražošanu;

1.10. saskaņā ar biedrības "KBI" statūtiem biedrības mērķis ir atbalstīt uzņēmējdarbības vidi un biznesa uzsācējus, jauno tehnoloģiju un eksporta tirgu attīstību.

2. Izvērtējot Likuma par ostām 7.pantā, Ventspils brīvostas likuma 2.pantā un Ministru kabineta 2012.gada 29.maija noteikumu Nr.379 "Ventspils brīvostas pārvaldes nolikums" 33.punktā minētās Ventspils ostas valdes funkcijas kopsakarā ar pārējo Ģ.Kronberga amatu un pilnvarojuma līgumu izpildi, secināms, ka Ventspils ostas valdes locekļa amata savienošana ar valdes locekļa amatu sabiedrībā ar ierobežotu atbildību "Jaunā enerģija", pilnvarojuma līgumu (prokūru) sabiedrībā ar ierobežotu atbildību "AS Jauna enerģija", valdes locekļa amatu sabiedrībā ar ierobežotu atbildību "Pipeline expert" un pilnvarojuma līgumu (prokūru) sabiedrībā ar ierobežotu atbildību "Eko kubs" pati par sevi interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

3. Ņemot vērā, ka saskaņā ar likuma 7.panta 5.1daļas 2.punktu valsts amatpersonas amatu ir atļauts savienot ar amatu biedrībā, Ministru kabinetam nav nepieciešams lemt par Ģ.Kronberga lūgumu izsniegt atļauju savienot Ventspils ostas valdes locekļa amatu ar valdes locekļa amatu biedrībā "KBI".

4. Atbilstoši likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, Ģ.Kronbergam ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Ventspils brīvostas valdes locekļa amatu vai pārējos minētos amatus un pilnvarojuma līgumus, pastāv iespēja, ka Ģ.Kronbergs var nonākt interešu konflikta situācijā.

5. Ievērojot minēto un pamatojoties uz likuma 8.1panta piekto daļu, Ministru kabinets nolemj atļaut Ģ.Kronbergam savienot Ventspils ostas valdes locekļa amatu ar valdes locekļa amatu sabiedrībā ar ierobežotu atbildību "Jaunā enerģija", pilnvarojuma līgumu (prokūru) sabiedrībā ar ierobežotu atbildību "AS Jauna enerģija", valdes locekļa amatu sabiedrībā ar ierobežotu atbildību "Pipeline expert" un pilnvarojuma līgumu (prokūru) sabiedrībā ar ierobežotu atbildību "Eko kubs".

6. Šo rīkojumu saskaņā ar Administratīvā procesa likuma 76.panta otro daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas oficiālajā izdevumā "Latvijas Vēstnesis", iesniedzot pieteikumu attiecīgajā tiesu namā pēc deklarētās dzīvesvietas vai nekustamā īpašuma atrašanās vietas adreses.

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs